DECIZIA CONSILIULUI
din 19 aprilie 2007
privind încheierea Acordului dintre Comunitatea Europeană și Federația Rusă cu privire la facilitarea emiterii de vize de scurtă ședere
(2007/340/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 62 punctul 2 litera (b) punctele (i) și (ii), coroborat cu articolul 300 alineatul (2) primul paragraf prima teză, precum și cu articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European,
întrucât:
(1)
Comisia a negociat în numele Comunității Europene un acord cu Federația Rusă cu privire la facilitarea emiterii de vize de scurtă ședere cetățenilor Uniunii Europene și celor ai Federației Ruse.
(2)
Acordul a fost semnat, în numele Comunității Europene, la 25 mai 2006, sub rezerva eventualei sale încheieri la o dată ulterioară, în conformitate cu decizia Consiliului adoptată la 22 mai 2006.
(3)
Acordul ar trebui să fie aprobat.
(4)
Acordul înființează un comitet mixt pentru gestionarea acordului, care poate adopta propriul său regulament de procedură. În acest caz, este adecvat să fie prevăzută o procedură simplificată pentru stabilirea poziției Comunității.
(5)
În conformitate cu Protocolul privind poziția Regatului Unit și a Irlandei și cu Protocolul privind integrarea acquis-ului Schengen în cadrul Uniunii Europene, Regatul Unit și Irlanda nu iau parte la adoptarea prezentei decizii și, în consecință, nu își asumă obligații prin intermediul acesteia și aceasta nu i se aplică.
(6)
În conformitate cu Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu ia parte la adoptarea prezentei decizii și, în consecință, nu își asumă obligații prin intermediul acesteia și aceasta nu i se aplică,
DECIDE:
Articolul 1
Prin prezenta se aprobă, în numele Comunității, Acordul dintre Comunitatea Europeană și Federația Rusă privind facilitarea emiterii de vize de scurtă ședere cetățenilor Uniunii Europene și celor ai Federației Ruse.
Textul acordului este anexat la prezenta decizie.
Articolul 2
Președintele Consiliului procedează la notificarea prevăzută la articolul 15 alineatul (1) din acord (1).
Articolul 3
Comisia, asistată de experți din statele membre, reprezintă Comunitatea Europeană în cadrul comitetului mixt de experți înființat prin articolul 13 din acord.
Articolul 4
După consultarea unui comitet special desemnat de către Consiliu, Comisia adoptă poziția Comunității în cadrul comitetului mixt de experți în ceea ce privește adoptarea regulamentului de procedură al acestui comitet, în conformitate cu articolul 13 alineatul (4) din acord.
Articolul 5
Prezenta decizie se publică în Jurnalul Oficial al Uniunii Europene.
Adoptată la Luxemburg, 19 aprilie 2007.